טור מנוקד אורח חיים קעט


טור

גָּמַר סְעֻדָּתוֹ וְנָטַל יָדָיו מַיִם אַחֲרוֹנִים אָסוּר לֶאֱכֹל, פֵּרֵשׁ רַשִׁ"י: עַד שֶׁיְּבָרֵךְ בִּרְכַּת הַמָּזוֹן. וְלֹא נִרְאֶה כֵּן, דְּהֶסַּח הַדַּעַת אֵינוֹ מַזְקִיק בְּרָכָה אַחֲרוֹנָה עַל מַה שֶׁאָכַל. אֶלָּא פֵּרוּשׁ אָסוּר לִשְׁתּוֹת וְלֶאֱכֹל - עַד שֶׁיְּבָרֵךְ עָלָיו תְּחִלָּה, דְּכֵיוָן שֶׁנָּטַל יָדָיו כְּדֵי לְבָרֵךְ הִסִּיחַ דַּעְתּוֹ מִלֶּאֱכֹל וְלִשְׁתּוֹת, וְאֵין הַבְּרָכָה שֶׁבֵּרֵךְ תְּחִלָּה פּוֹטֶרֶת מַה שֶׁרוֹצֶה לֶאֱכֹל וְלִשְׁתּוֹת עוֹד, וְלָכֵן צָרִיךְ לְבָרֵךְ עָלָיו.

וְאִי אָמַר "הָב לָן וְנַבְרִיךְ", הָוֵי הֶסֵּחַ הַדַּעַת כְּמוֹ נְטִילַת יָדַיִם. 

וּמִי שֶׁסּוֹמֵךְ עַל שֻׁלְחָן אֲחֵרִים, אֲפִלּוּ אָמַר "הָב לָן וְנַבְרִיךְ" לֹא הָוֵי הֶסֵּחַ הַדַּעַת, עַד שֶׁיֹּאמַר בַּעַל הַבַּיִת.